Siden den seneste store stormflod i 2005 har sommerhusejerne ved Lendrup Strand levet i usikkerhed. Men den 14. december turde de igen tro på en tryg fremtid. Vesthimmerlands Kommune overdrog et færdigt dige med et sænkeskot, så sommerhusejerne selv kan lukke vandet fra Limfjorden ude. Mandag aften til tirsdag morgen stod diget så sin prøve, og det bestod. - Vi er rigtig rigtig glade. Det er vi altså. Diget holdt, som det skulle, og det ser ud til, det var den rigtige løsning at få det, siger Hans Thorup, der er formand for beboerforeningen. Blandt beboerne i området har der været nerver på op til stormen. - Jeg har ikke sovet mange timer i nat, siger Hans Thorup og fortsætter: - Jeg har været ude og kigge på det flere gange i løbet af natten. Det er en spunsvæg med et hæve-sænkeskot, som holder vandet væk fra sommerhusene i Lendrup, og så længe vandstanden bliver under 2.10 meter over dagligt vande, kan de holde fødderne tørre i området.

Referat:
Kystsikring af Lendrup Strand ved Løgstør var en succes. Diget holdt trods Urds hærgen.